amanoisuno/poetBack huggingface dataset:
奉寄單州太守王聖欽 呂陶  洞庭湖
昔嘗請郡歸東川，衰遲幸會使者賢。開誠論議簡條目，一境草木沾春妍。公齋清暇弄詩筆，更唱迭和多長篇。歲豊民樂尚蠶市，撼罍鬬鼓殊喧闐。東山西寺頗壮觀，飲帳或在山之巔。踏青摸石循故事，浣花亦倣成都船。相從對酒毎一笑，聊與遠俗同欣然。北巖石穴廣似洞，疑是古昔棲神仙。火雲燒空赤日猛，及到此地如冰淵。清風滿懷興未盡，四望晚景增留連。平生宦遊此最適，不覺弦晦相推遷。郵筒忽報謫書至，君命嚴重敢不虔。試思衡嶽詢遠近，里堠去蜀凡八千。蒼黄去郡别我友，一意調琴中斷弦。回首鄉邦止數驛，欲頃血淚辭松阡。藩候迫逐倉使促，爭向墜羽誇鳴弦。天恩曠漡置不問，投放裔土懲其愆。闔門良賤三百指，孤舟一葉何翩翩。瞿唐灔澦遍涉歷，內訟過咎歸之天。洞庭阻淺輙三夕，怒風急兩聲相喧。此身恐污盜賊刃，不爾定沾蛟鱷涎。偶逢漁艇相援濟，稍覺神觀來歸還。長沙既下尤怪駭，半夜雷雹如烹煎。桅傾纜斷船脊折，四十餘里中流漩。舟人恐懼難致力，兒孫顧我皆淚漣。嘗聞死生有定所，頃刻由此歸重泉。東方漸明浪漸息，忽造平岸逃危顛。胸中悲愁雖未艾，分外歲月疑少延。寓居衡陽味亦惡，地接炎荒風氣偏。毎逢三伏如坐甑，突焰已熾猶吹煽。是時回禄得乘便，取次薰灼須及椽。回環四顧求避計，往往啜食不下咽。深冬屢見温瘴起，灑作昏霧飄爲煙。勇夫壯士尚抱疾，嗟我衰憊何由痊。雀羅當門人迹少，賓榻不解塵生氈。難希杜甫遣秋興，易學邊韶貪晝眠。碧湘萬頃望不盡，青岳數峰高莫攀。江山信不與人事，日送佳景來目前。長腰縮項兼二美，早晚嘗稻時差鯿。浮生一飽亦已足，下筯何必求腥羶。親朋書問寂絕久，杳似隔世馮誰傳。平居分義重膠漆，一旦爭敢通寒暄。匪惟物態尚流薄，抑恐罪戾相攀緣。古之交情貴賤見，而况利害生其間。君乎存守異于是，特特萬里郵華牋。窮通儻來極慰勉，疾疢愈否深哀憐。高標豈爲霜雪減，雅操誠如金石堅。羡君高堂有慈母，壽髪鬈膩猶垂肩。綵衣趨庭奉燕喜，玉盤潔膳羅珍鮮。復有佳兒富文史，闊步直登英俊躔。行聞清廟獻雅樂，伯仲交奏箎與壎。事親教子兩如意，此外紛紛烏足言。君在山東我劍外，一書往返須經年。餘生再會諒難必，我往應在君之先。作詩寄君重感慨，交道多闕君能全。子孫他日有顯者，勿以衰門相棄捐。
和成都道中 呂陶 
溝畎清穿道，禾麻綠蔭疇。地形從此坦，山勢爲誰收。使指星言駕，皇恩雨既優。愛吟吟不盡，目斷錦江頭。
嘉州陸氏涵秀樓 呂陶 
勝地林泉近，層楹物象閒。野平秋璋列，天闊暮雲還。快目登臨外，棲心嘯傲閒。羡君談雅概，持語寄江山。
范才元參議求酒於延平使君邀予同賦謹次其韻 呂陶 
桑落冷篘玉，菊衰霜滿天。飄零河朔飲，悵望竹林賢。烏有防前轍，青州貴下田。使君能遣騎，端爲喚魚船。
二月一日郡郊賞花得郊字 呂陶 
春仲方迎朔，花農已滿郊。曉園香散路，晴樹錦垂梢。耽勝爲髙會，通歡有淡交。芳時去尤速，吟賞莫輕抛。
寄句輔元 呂陶 
普州公事少，太守讀書多。見得是非盡，無如今古何。老懷驚歲月，冷夢到雲蘿。郡下有佳士，幾人陪詠歌。
送李公擇同年赴嘉倅 呂陶 
極目三峨頂，濃嵐切沓冥。宦心甘似水，親髪己如星。壽几陪春斝，吟齋息晝鈴。何須二千石，旟隼衒丹青。
過羅氏圜亭 呂陶 
官暇無多事，春深偶一來。溪隨芳榭轉，門入翠嵐開。有得供吟筆，將閒付酒盃。暫遊殊草草，空趁夕陽迴。
西郊 呂陶 
西郊村落好，歲月甚優游。野性每自適，倦心何所求。鼓鐘催永晝，砧杵報新秋。若遇延形術，猶能換白頭。
思道同晦甫春日過李氏園亭次思道韻 呂陶 
官暇頻遊覽，春闌勿嘆嗟。閒情寓文酒，好景付鶯花。笑語留長日，園林訪幾家。歸途最喧塞，紅燭數行斜。
和思道招晦甫 呂陶 
相親未多時，相别已旬日。詩筒須奉招，棋手欲求敵。三春有餘閒，一醉安足惜。此樂真無涯，交情重金石。
金竹 呂陶 
修竹已可愛，況復如黄金。天地與正色，雪霜堅此心。雲芝生有節，栗玉種成林。回首渭川遠，山間饒翠陰。
送楊日卿移任潘原 呂陶 
謫宦成流落，移官自寵恩。窮通雖異迹，得喪盡忘言。車馬動行色，江山勞别魂。關西三十世，祠下見雲孫。
歲除前五日獨往黎氏園見梅花盛發 呂陶 
慘淡歲將暮，煙村忽見梅。年光背我去，春色爲誰開。半日憑軒檻，無人共酒盃。芳標深可惜，聊作看花回。
和賞梅 呂陶 
何處爲真賞，芳園白玉英。春前挺仙質，物外得花名。雪月資閒淡，風霜與潔清。偏宜文字歛，嘉客盡詩成。
和聞蛩有感二首  其一 呂陶 
志士感幽寂，杜門臨晚晴。流年無奈老，永夜有餘清。秋夏欲交處，古今皆此聲。羈愁與離恨，爲爾忽相并。
和聞蛩有感二首  其二 呂陶 
思婦感離别，夕霖殊未晴。九秋消息近，千里夢魂清。續縷有深意，促機無緩聲。寒衣遠須寄，人去在幽并。
送杜常 呂陶 
壯士軒昂早，窮塗蹭蹬多。直將天命說，其奈客愁何。晚歲饒歸興，青春亦浩歌。舊溪如何守，應便掛漁蓑。
送榮咨道 呂陶 
並府最多士，朋游皆喜君。小官雖困俗，秀氣自凌雲。道遠車方軋，風高酒未醺。親闈極西望，薄靄似秋汾。
送王侍禁 呂陶 
塞上青雲暗，天涯碧草微。人情殊念遠，客意自懷歸。孤宦甘循默，亨塗會奮飛。田游如入蜀，肯鳥亦庭闈。
毛太君挽詞 呂陶 
善慶平生積，康寧忽考終。人間爲上壽，閨內有清風。祿在蘭羞徹，恩深綵誥空。惟餘九原淚，灑恨到無窮。
和黄夷仲雅安雜詩 呂陶 
地產行將竭，人言信不訛。錐刀名已甚，骨髓病尤多。漢詔十行札，湯仁三面羅。山翁也歡喜，屢舞欲婆娑。
贈張迪山人 呂陶 
岇玉溪頭坐，于今四十年。塵埃晦閑迹，是月改華顛。反覆談幽數，丁寧索贈篇。誰爲朱有傳，君合附前賢。
奉詔決獄過左綿見民間禱雨甚勤次龍安夜聞霈灑黎明測潤及五六寸詢諸父老未滿其意馬上口占 呂陶 
雨氣收未盡，山巓雲又飛。一犂猶有望，十日莫相違。野壠忙耕耨，雩壇罷禱祈。誰知好生德，歲歲及圜扉。
張允中挽詞 呂陶 
道業隱君子，恩榮鄉大夫。骨雖藏吉地，名不沒幽塗。夢兆飛蝴蝶，年華過白駒。千車來弔者，應有奠生芻。
和毅甫惠茶相別 呂陶 
茶新詩亦新，垂貺及羈客。有味皆清真，無瑕可指摘。隴西飄何依，湘水流自北。別後誦高吟，料公猶相憶。
長江道中 呂陶  长江
春晝長江道，行人倦阻長。山花雜紅白，壠麥半青黄。灘外郵亭出，松間縣舍藏。簿書聊寓目，回轡已斜陽。
宋太傅挽詞 呂陶 
福壽無餘恨，哀榮莫擬倫。素風傳幾世，純行見終身。簪紱方優禮，星霜已古人。舊松高百尺，歸祔想寧神。
趙府君挽詞 呂陶 
養德輝光煜，傳家訓範成。九泉無愧色，一子有清名。壽域高風在，天心福報明。他年霈醲渥，褒贈極哀榮。
楊寺丞挽詞 呂陶 
祿養平時失，人情重慘傷。千車來弔客，五鼎過前喪。章斷新語壠，雲低舊隱堂。終天猶飲恨，誰爲問蒼蒼。
喻延平挽詞 呂陶 
雍睦傳家本，詩書教子心。平生潛德在，他日漏泉深。往事銘幽石，新阡長茂林。孝思何以慰，章句盡悲音。
和春雪 呂陶 
歲改春將半，春寒雪又飛。積陰殊未散，生氣一何微。忽墜千尋險，偏增百仞巍。密難沾暖席，冷易襲征衣。憑仗凄風助，遲留煦景歸。聚來難得勢，消去乃知幾。衆喜勻萌潤，私憂氣候違。方當乘太蔟，慎勿掩靈威。尺地惟書異，豐年可免饑。持言問真宰，天道是耶非。
再和初春微雪 呂陶 
治有春陽感，和無月律差。濃雲方聚鶴，凍桞亦飄花。瑞應來如響，羣情喜溢涯。縱觀天勢淡，俄失地形窊。素月交暉耀，狂風助擊拏。一斑迷隱豹，三尺晦祥鴉。塞上威尤澟，軍中語敢譁。漢兵同被練，朔地訝吹沙。冷焰侵殘燧，寒聲入舊笳。飛紈安用裂，種玉豈須畬。清潔山川景，微茫草木芽。墾田因澤及，望歲已心遐。共荷沾濡力，應忘旱歉嗟。詩豪夜傳卷，賀客曉趨衙。滲漉元侯德，生成赤子家。指期三日耜，拭目萬箱車。况賴深仁恤，會蠲重賦加。願賡稱頌句，豈肯匿咬哇。
和喜雪 呂陶 
向夕層雲結，黎明漫漫飛。山川都變色，松竹倍生輝。共喜飄方密，翻憂落漸稀。陰功施黑律，寒侯應璿璣。右席延文客，先塗奉玉妃。二儀清景混，四野遠光圍。愛日因藏照，狂飈間作威。三冬兹有得，一穀敢言饑。渇望於時久，華心在物微。霈然蒙大潤，化力少知歸。
和對雪 呂陶 
嚴冬飛朔雪，此景望中嘉。雲暗垂天幕，江平壓浪花。翅寒低獨鴈，枝重折叢葭。冷甲窮邊戍，凝煙野叟家。聚來風有助，消去日難遮。爐暖頻烘獸，盃濃不飲蜿。謝呤殊可愛，郢唱又何加。好盡登臨興，搜題徹四遐。
上韓端明 呂陶 
要道根皇極，純王攬懿綱。域中洪造廣，天下大形彊。臣主同千載，藩宣奠四方。乾文耀參井，地鎮聳岷梁。景谷餘波迥，靈關古塞荒。限蠻唐節制，析部漢封彊。石穴延通道，山扄設巨防。利源充內帑，兵勢壓巴羌。付畀關休戚，權宜任弛張。紫封傳墨敕，金印坐黄堂。自昔都俞重，其誰德業彰。乖崖施遠略，忠獻紹前良。樂得中和職，人躋富庶鄉。含生知化力，永日載春陽。滲漉淵源在，醲醇骨髓藏。深和流耳目，盛事載縑緗。歲月徒爲久，風猷信不忘。恩褒賈逵祀，人愛召公棠。檜有喬枝茂，蘭宜後葉芳。惟公真輔翼，與世會明昌。間發乾坤秀，親逢日月光。國華增黼黻，地寶獻琳琅。尹道存先覺，軻心藴至剛。朝廷尊閥閲，士黨貴文章。髙視雲霄路，遐飛翰墨場。鵬圖指溟渤，驥步得康莊。藩會初關決，仙瀛已踐揚。本元游秘府，侍從陟清廂。偉望全康濟，周才歷浩穰。中天承帝選，南國撫民傷。使範資勤恤，君言務肅將。繡衣新燦燦，大旆遠皇皇。賑惠常聞黯，澄清乃識滂。疲羸起溝壑，暴濫去豺狼。大節堅持守，純忠自激昂。還登文石陛，頻上諫書囊。人鑑分今古，神龜憲否藏。斯猷三接告，至理一言詳。柱下尊良史，螭頭立左郎。纂修該七法，注録擅三長。午夜星垣迥，南風省户凉。揮毫綸綵爛，垂佩玉聲鏘。春老常聯萼，雲晴鴈綴行。雄名出蘇李，公論美常揚。眷倚隆矜式，諮詢行贊襄。得人居內相，有道輔明王。大手憑才識，深謀協典常。五花曾執判，七寶屢登床。燕見趨東閣，優容對未央。儀刑真謇謇，謨訓極洋洋。重委臺綱正，終圖國體康。至誠頻啟導，大事費裁量。多僻消芽孽，羣邪潔肺膓。諄諄聞藥石，凜凜畏冰霜。論議他奚恤，猷爲己所當。安危一身繫，出處萬民望。蔡俗嗟延哺，堯心慮納隍。建侯崇屏翰，選德庇災殃。異政乘時立，清飈與惠翔。界中生穭穀，境上散飛蝗。儒將能專閫，神兵豈頓鋩。十連循節鉞，四面固金湯。拓地歸充國，謀軍得子房。天威神臂指，戎氣窒喉吭。屬國恬懷撫，函書恥謾狂。具贍宜廟幄，遐福合陵岡。迺顧西南遠，明如左右旁。大門堪世守，輿頌願時颺。命策榮千矢，封圭判二章。物傳家乃舊，刀應夢爲祥。善事知弓冶，奇毛識鳯凰。百尋標落落，萬頃信汪汪。廟瑟餘音靜，庖刀發刃鋼。闊難求畛域，微不誤毫芒。雅意儒爲寶，宏規沼象璜。魯公先請學，高䀢力崇庠。教化惟敦奬，衣冠敢怠遑。七經登講舍，數仞企師牆。樂善無遺芥，懲非易去稂。百城損慱塞，萬井絕貪攘。牧廐寛收歛，窮閻飽歳糧。吏姦藏瓜吻，人瘼愈膏盲。昔謂庖厨侈，徒矜口體嘗。愛心加俎豆，和氣落壺觴。蔀屋晴曦燭，枯荄湛露瀼。盛時逢召杜，奕世見龔黄。至矣紓宵旰，熙然協雨暘。里閭敦悌讓，原野競農桑。指顧寧陬落，生成及稻梁。邊聲息金皷，民室富囷倉。共樂親熒座，僉期輔峻廊。定登賢相器，行促舍人装。奕奕驅軺傳，喈喈餙鏤鍚。矢謨勤翼舜，納誨永隆商。鄭武髙風盛，韋成懿跡相。洪鑪專鼓鑄，大鼎薦烹鬺。浩漡躋民域，安平援世航。詩人褒繡衮，坤道吉黄裳。歌舞真賢進，光華至治香。欲知能事畢，四海處陶唐。
和質夫運使大夫久旱喜雨長句 呂陶 
六月陽初亢，三農否忽傾。應祈由化力，蒙惠得歡聲。草木英華動，山川氣象清。石間看燕舞，池上覺蛙鳴。水闊江尤渺，雲濃夜未明。逡巡煩暑薄，時序好風輕。喜意知餘潤，憂心恐易晴。秀園吟際適，豐野望中平。勤有賢侯志，霖非舊史評。不須窮造物，土俗但犂耕。
又和喜雨 呂陶 
壇宇嚴封築，牲羞薦潔鮮。精誠宜有感，惠澤果無愆。暑氣沈虛谷，濃雲布滿天。雷霆馳勢力，河漢動經躔。農作方勞甚，人情忽泰然。春渠慚訟水，夜鼓促芸田。優足過三日，豐登又一年。隨車循吏事，應可繼前賢。
雲頂山次韻 呂陶 
地峻山形壯，周遭盡勝遊。抱巖如拱手，轉嶺似回頭。老木凌空迥，濃雲覆石幽。朝陽千里快，暮雨數峰愁。澗底猿隨鹿，松顛鶴勝鷗。香花開靜宇，煙火認他州。寶翰中朝錫，神燈半夜留。勢容逋客戀，景許化工偷。雪色連年貯，嵐光幾院收。仙葩多躑躅，野果號獼猴。法印傳無礙，禪機問即酬。叢林分徑路，蓮社得朋儔。眼遠層霄闊，心澄外物浮。登臨豁塵抱，今古信悠悠。
送俞漕 呂陶 
積有儒林望，聊從使節行。髙文自經緯，壯志欲澄清。地鎮三峨重，江波萬里平。闊難求畛域，深不爲功名。吉象光圖籍，祥風卷旆旌。巢阿贍鳯彩，運海見鵬程。事外神鋒晦，胸中寶鑑明。淵源千慮極，肝膽一言傾。德業期康濟，諮詢屬老成。定知前席對，有以澤羣生。
送人爲郡回 呂陶 
當世勳賢後，嶄然器業髙。劍鋒天際倚，虹氣玉中韜。列乘提藩總，雙旌署郡曹。至精憑寶鑑，大割見庖刀。曠闊非私物，周流不失毫。霜威摧吏瓜，春煦起民膏。治世須醫國，亨塗合擁旄。蜀人懷舊德，涪漢共滔滔。
送楊秘丞赴戎南倅 呂陶 
萬里南溪水，滔滔逼郡城。四時多雨氣，終日是江聲。蠻市煙中合，山疇火後耕。孤村隨漑斷，絕嶂與雲平。甲冷三冬戍，烽髙半夜驚。盛朝咨鎮守，别乘委才明。愛日迎舟檝，春風卷旆旌。蘭陔新膳潔，花縣舊陰成。荔子瓊瑤破，藤梢琥珀傾。羈懷休念遠，淺醉易忘情。宦況如郵傳，年華似送迎。笑談聊布政，閒暇亦論兵。僻地非通轍，層霄有去程。行聞海沂詠，流入竹枝清。
送王昌州屯田 呂陶 
百里鄰疆宇，詳聞懿迹多。本原由簡厚，論議必中和。平日春陽愛，斯民德澤歌。藩宣聊息偃，名教足逶迤。遠業今猶鬱，亨塗去若何。蓬仙終到海，軒鳯必巢阿。裁割神鋒舉，光輝國鑑磨。公乎難隱讓，忠義貴無他。
送張景元 呂陶 
方域提權重，朝廷擇士尊。綱疏因正紀，流潔爲澄源。寒日風威靜，熙陽氣序溫。人知廉使體，物荷聖皇恩。清轡纔周境，歸途已駕轅。光華三節瑞，邃密九重閽。韶集丹山鳯，雲升北海鯤。聞公難避讓，天下盡元元。
送馮樞密 呂陶 
帥領來全蜀，掄魁祗一人。崧髙雪山勢，清徹錦江津。旒冕思長策，機衡屬老臣。部中方拜賜，天下又迴春。出處無非道，安危繫此身。巖贍殊慶快，塗說敢開陳。聖運重熙久，皇威萬里振。勒兵充宇宙，按劍待煙塵。權術輕三表，韜鈴貴五申。招懷及蠻徼，指顧下洮岷。文誥傳荒服，天聲壓外鄰。捷書連歲上，故壤一朝新。計費千金易，論功百勝頻。征衣空杼軸，戰骨委荆榛。水旱乾坤慘，錐刀畎畝貧。人情危欲鎮，帝澤壅難均。幸會公歸國，相歡物在鈞。華心生草野，和氣滿楓宸。士論歸依切，風謠禱頌真。嘉謨憑獻納，大事費經綸。治術關休戚，規模有革因。號寒思挾纊，引哺願嘗珍。圖治雖更化，封侯漫富民。髙明深鑒照，密勿定諮詢。悟主言稱舜，論兵諭借秦。無爲羣動悦，不陳四夷賓。寶鼎千鈞重，薰琴九奏純。放懷留化日，反掌叙彛倫。邦體還清靜，王綱務率循。太平勳業就，寰海被堯仁。
送師厚 呂陶 
毳冕登車後，薫琴易柱時。遐方新視聽，赤子繫安危。羅網難投足，錐刀漸削肌。激昂忠論發，絡繹奏封馳。有意同休戚，無心計險夷。海傾身亦禦，山轉力須支。沸鼎憂魚爛，沈疴待藥治。正邪雙辯起，義利兩塗知。帝德終柔遠，天聰善聽卑。丁寧詢使指，勞來及坤維。大法圖公共，憸言惡詭隨。弊從經歲積，恩許一朝釐。治體今殊昔，仁聲喜換悲。方期講原本，何暇語毫釐。虎噬猶吾怯，蠅營漫爾爲。陰功符監佑，直道擁祥禧。行色青雲棧，英游白玉遲。是非都一笑，歸旆卷晴曦。
送范堯夫 呂陶 
欲賦旋歸樂，翻成感遇篇。盛時惟道在，輿誦自民傳。伊昔更張議，於今造化權。綱條籠宇宙，號令震山川。大略先農穡，餘波及貨泉。俊豪爭援世，忠亮欲回天。暮對青蒲側，朝留赭案前。堪憂逐江海，猶許治蕃宣。此地勞飛輓，何人念瘠捐。壯心摧更激，高節困尤堅。晚歲松方茂，洪爐燄不燃。迂從鄒叟得，勇在孟賁先。坦若王良轍，端如后羿弦。一毫無畏惜，千慮極哀憐。定論予張膽，游辭彼脇肩。尺尋難枉直，鑿枘自方圓。止沸愁烘鼎，調音恥絕弦。漢緡寛酒榷，唐賦舍庸錢。睿智期開允，生靈懼削朘。弊端殊皎皎，物望甚拳拳。白日功名久，浮雲富貴遷。萬鍾均廩禄，一品漫貂蟬。儻爲升沈動，誰能事業全。寄言天下士，無愧屬真賢。
送蔡帥赴平涼 呂陶 
劍外開三蜀，回中宿萬兵。召還宜北覲，賜鉞又西征。體貌均先後，權綱一重輕。淵衷尤慎簡，輿意尚難平。伊昔藩條振，於今治體成。有爲終簡易，無迹但恢閎。筆下銷頑弊，樽前得隱情。快如長劍立，通若巨河傾。闊刃從虛落，醇源及物情。山川增氣象，草木遂勾萌。暖褐三冬足，豐疇百室盈。詠歌今父母，畏服古神明。方幸華輪柅，俄聞瑞節迎。渇心猶借寇，翹望欲還瓊。況復盤關路，常瞻部使旌。十連依玉帳，一道固金城。後詔光前出，新棠似舊榮。于宣推德業，所至盡功名。塞馬寜非福，溟鵬豈問程。惟期未温席，歸去纂家聲。
郊祀禮成詩 呂陶 
皇極恢臨照，嘉時屬盛隆。八年登至治，大祀答圓穹。並報知坤道，推尊見祖功。先期齊廣殿，將旦謁真宫。杲日迎鑾皎，祥雲遶蓋紅。衣冠開秘寢，幢節下層空。東嚮經途近，前贍太室崇。過門遵往德，降輅屈清躬。八聖威神在，三牲薦品豐。奉璋人左右，進俎序西東。上意精純至，英靈顧享同。念深堯八彩，感切舜重瞳。地勝龍灣闊，塵清輦路通。綵城齊北闕，天仗轉南風。旂動三辰麗，兵嚴萬衞雄。國容殊肅穆，丘勢自穹窿。虛次移銅漏，升壇儼玉珫。禮惟三獻具，樂以六成終。燔燎交神聽，髙明鑒睿衷。岡陵均委積，箕翼等光融。海沸歡聲振，天旋瑞氣充。呼嵩喧宇宙，迎仗抃華戎。盛典千春備，洪恩庶彚蒙。山河皆户牖，寰海一帡幪。獨運陶鈞術，齊驅造化工。令行雷洊震，澤及雨其濛。苛密寛三面，幽潛達四聰。華心歸茂草，蟄户啟昆蟲。六合澄清外，羣生富壽中。願賡成命頌，垂裕播無窮。
送吳龍圖仲庶赴江寧 呂陶 
方域開全晉，權綱委巨公。深仁吾所導，實惠爾常蒙。曠濶歸儒術，周流見治功。蠢生無不贍，豪利豈須籠。金糓邊屯鋭，農桑漢地豐。頌聲如響答，和氣與春融。天下殊庸冠，朝廷偉望隆。咨詢懷舊德，付畀出清衷。禁直圖書近，龎恩屏翰崇。鄉衣新粲錦，郡軾再憑熊。自昔金陵盛，於今玉節雄。江山三國勢，臺殿六朝風。地勝名區在，時移往事空。貢先淮甸入，化接海隅同。封宇綏安外，煙波賦詠中。民瞻深繫屬，國論素探窮。此日留藩鎮，何時補上聰。鈞衡須遠業，藥石仰真忠。孰謂勞申伯，前知用弱翁。南歸勿遲久，登弼代天工。
送江巨源奉議 呂陶 
吳會儒林勝，坤維使節雄。人誰攀景躅，物自得清風。繅玉塵埃外，冰壺愷悌中。教源資濬遵，治具費磨礱。舉向權衡見，難相畛域窮。章傳青瑣闥，夢徹紫真宫。自昔文章手，能成造化功。夷途方濶步，公論況僉同。晝永朝紳接，天髙奏牘通。平生先遠業，有以助堯聰。
送聞人夷庚太博 呂陶 
邑有循良政，人持介潔心。庖刀發虛刃，廟瑟鼓遺音。閒草豐春野，修篁茂晚林。恤民中詔遠，及物上恩深。歲月吳江夢，山川蜀道吟。歸歟清議在，直筆待君簪。
送茹世美少卿 呂陶 
切慕真仙理，能收至靜心。紛華雖爾共，勢利莫吾侵。造化歸三鼎，逍遙託五禽。一言平物我，萬事委浮沈。研味經翻玉，吁嗟礫變金。太霞方夢想，流水漫光陰。得郡情應樂，休官志已深。遐飛脱塵網，髙視笑蹄涔。舊德淹卿寺，清風聳士林。却憂公議在，未易解朝簪。